b'\n_START_ARTICLE_\nSanta Maria Gloriosa dei Frari\n_START_PARAGRAPH_\nSanta Maria Gloriosa dei Frari, sutrumpintai tiesiog Frari \xe2\x80\x93 gotikinio stiliaus ba\xc5\xbeny\xc4\x8dia-bazilika Venecijoje, garsi meno k\xc5\xabriniais ir \xc5\xbeymi\xc5\xb3 \xc5\xbemoni\xc5\xb3 kapais.\n_START_SECTION_\nIstorija\n_START_PARAGRAPH_\n1231 m. Venecijos do\xc5\xbeas Jacopo Tiepolo skyr\xc4\x97 sklyp\xc4\x85 pirmiesiems pranci\xc5\xa1kon\xc5\xb3 ordino vienuoliams Venecijoje \xc4\xafsikurti. Pirmoji ba\xc5\xbenyt\xc4\x97l\xc4\x97 buvo per menka greitai populiar\xc4\x97jantiems vienuoliams ir 1250 m. buvo prad\xc4\x97ta naujos didel\xc4\x97s ba\xc5\xbeny\xc4\x8dios statyba, kuri u\xc5\xbetruko iki 1330 m., kai buvo prad\xc4\x97ta dar kart\xc4\x85 perstatyti net nebaigus pilnai senosios, nes v\xc4\x97l paai\xc5\xa1k\xc4\x97jo, kad ji yra per ma\xc5\xbea. Paskutin\xc4\x97s statybos u\xc5\xbetruko dar apie 100 met\xc5\xb3. 1396 m. buvo baigtos kampanil\xc4\x97s, kuri yra antra auk\xc5\xa1\xc4\x8diausia Venecijoje, statybos. Pagrindinis altorius pa\xc5\xa1ventintas 1469 m., pati ba\xc5\xbeny\xc4\x8dia gal\xc5\xb3 gale buvo pa\xc5\xa1ventinta 1492 m. Prie ba\xc5\xbeny\xc4\x8dios pastatytas vienuolynas.\n_START_SECTION_\nApie ba\xc5\xbeny\xc4\x8di\xc4\x85\n_START_PARAGRAPH_\nBasilica di Santa Maria Gloriosa dei Frari (liet. \xc5\xa0v\xc4\x8d. Marijos \xc5\xa0lovingosios ma\xc5\xbe\xc5\xb3j\xc5\xb3 broli\xc5\xb3 pranci\xc5\xa1kon\xc5\xb3 bazilika) yra 102 m. ilgio, 48 m. plo\xc4\x8dio ir 28 m auk\xc5\xa1\xc4\x8dio \xe2\x88\x92 viena i\xc5\xa1 trij\xc5\xb3 did\xc5\xbeiausi\xc5\xb3 ba\xc5\xbeny\xc4\x8di\xc5\xb3 Venecijoje. Joje yra 17 altori\xc5\xb3. \xc4\xae ba\xc5\xbeny\xc4\x8di\xc4\x85 galima patekti su atskiru bilietu arba bendru bilietu po Venecijos ba\xc5\xbeny\xc4\x8dias. Bazilikoje yra vienintel\xc4\x97 i\xc5\xa1likusi originali choro u\xc5\xbedanga nuo pagrindinio altoriaus Venecijoje. Paties choro giedotoj\xc5\xb3 s\xc4\x97d\xc4\x97jimo medin\xc4\x97s vietos yra kiekviena su skirtingu ornamentu. Po pa\xc5\xa1ventinimo ba\xc5\xbeny\xc4\x8dia buvo pripildyta puikiais venecijieti\xc5\xa1ko meno k\xc5\xabriniais. Tame tarpe vieni garsiausi\xc5\xb3 Ticiano (apie 1485 \xe2\x88\x92 1576) ankstyvosios k\xc5\xabrybos darb\xc5\xb3: \xe2\x80\x9eMergel\xc4\x97s Marijos pa\xc4\x97mimas dangun\xe2\x80\x9c (ant did\xc5\xbeiojo ba\xc5\xbeny\xc4\x8dios altoriaus) ir \xe2\x80\x9ePezaro Madona\xe2\x80\x9c._NEWLINE_Kitas garsus darbas ba\xc5\xbeny\xc4\x8dioje yra zakristijoje esantis D\xc5\xbeovanio Belinio triptikas \xe2\x80\x9eMadona soste\xe2\x80\x9c. Yra kit\xc5\xb3 garsi\xc5\xb3 meninink\xc5\xb3 darb\xc5\xb3 i\xc5\xa1 Italijos renesanso periodo. I\xc5\xa1 skulpt\xc5\xabr\xc5\xb3 tikriausiai garsiausia yra Donatelo kurta \xc5\xa0v. Jono Krik\xc5\xa1tytojo statula. Ba\xc5\xbeny\xc4\x8dioje yra palaidoti: dailininkas Ticianas, kompozitorius Klaudijus Monteverdis, keliolika Venecijos do\xc5\xbe\xc5\xb3. Ticiano kapo monumentas buvo sukurtas Antonijo Kanovos ir \xc4\xafgyvendintas jo mokini\xc5\xb3 po skulptoriaus mirties (1822 m.). Ta\xc4\x8diau Kanovos autoritetas XIX a. prad\xc5\xbeioje buvo toks did\xc5\xbeiulis, kad monumente buvo inkrustuota Kanovos \xc5\xa1irdis (pats skulptorius palaidotas kitur), u\xc5\xbeuot perlaidojus jame Tician\xc4\x85. Dailininkui sukurtas atskiras monumentas. Bazilikoje savaitgaliais vyksta koncertai, mi\xc5\xa1ios.'